টলিউডের রেষারেষি! তড়িঘড়ি থানায় হাজির পরিচালক

কলকাতা: ফিল্ম তারকাদের ভক্তদের মধ্যে রেষারেষি কোনও নতুন ঘটনা নয়। বলিউডে আমরা শাহরুখ খান ও সলমন খানের ভক্তদের মধ্যে উত্তেজনা প্রায়ই দেখি। তবে এবার সোশ্যাল মিডিয়ায় ভক্তদের মধ্যে উত্তেজনার শিকার হলেন টলিউডের (Tollywood) নামজাদা পরিচালক এবং তাঁর পরিবার। হুমকি দেওয়া হল পরিচালক শিবপ্রসাদ মুখোপাধ্যায় (Shiboprosad Mukherjee) এবং তাঁর স্ত্রী চিত্রনাট্যকার জিনিয়া সেনকে (Zinia Sen)। আর সেটা করল টলি অভিনেতা দেবের (Dev) ভক্তকূলের একাংশ। অভিযোগ, দেবের সঙ্গে একই দিনে সিনেমা মুক্তির পরিকল্পনার জেরে শিবপ্রসাদকে নিশানা করা হচ্ছে। এই বিষয়টি এখন সোশ্যাল মিডিয়ায় চর্চার ঝড় উঠেছে।

জানা গিয়েছে, মঙ্গলবার শিবপ্রসাদ এবং জিনিয়ার বিরুদ্ধে কুরুচিকর ভাষায় আক্রমণ শুরু করে কিছু দেবভক্ত (Dev Fans)। শুধু তাই নয়, জিনিয়ার ব্যক্তিগত ছবি বিকৃত করে সোশ্যাল মিডিয়ায় ছড়িয়ে দেওয়া হয় বলে অভিযোগ সামনে এসেছে। এমনকি, শিবপ্রসাদকে সতর্ক করে লেখা হয়, “দেবের সঙ্গে রিলিজ বন্ধ কর, নাহলে অবস্থা খারাপ করে দেব। দেব ফ্যান-পাওয়ার কী, সেটা বুঝিয়ে দেব।”

আরও পড়ুন: নুসরতের জন্মদিনে আদুরে বার্তায় যশের

ঘটনার বাড়বাড়ন্ত দেখে থানার দ্বারস্থ হন পরিচালক বেওং তাঁর স্ত্রী। জিনিয়া সেন জানিয়েছেন, “প্রথমে সাইবার ক্রাইমে জানিয়েছি এবং এরপর রবীন্দ্র সরোবর থানায় (Rabindra Sarovar PS) এফআইআর দায়ের করেছি।” তাঁর মতে, বাংলা সিনেমা ইন্ডাস্ট্রিতে এর আগে এমন পরিস্থিতি দেখা যায়নি। তিনি আরও বলেন, “ফ্যান ক্লাবের এই ধরনের আচরণ নিন্দনীয়। বড় রকমের শাস্তি হওয়া উচিত।” তবে পুলিশের উপর তাঁদের পূর্ণ আস্থা আছে বলে জানিয়েছেন পরিচালক পত্নী।

এছাড়াও, দেবভক্তদের হুমকির জবাবে জিনিয়া সেন লেখেন, “ফ্যান ক্লাবের উপদ্রব এবং হুমকি সোশ্যাল মিডিয়ার একটি অংশ। আমাদের সিনেমাকে এই ধরনের ট্রোলিং বা হুমকি আটকাতে পারবে না। যেমনটা ‘পুষ্পা’ বলেছিল, হাম ঝুঁকেগা নেহি।”